ZAPISNIK

6. seje **SVETA ZAVODA** Vrtca Tržič, ki je bila v torek, 19. 09. 2017, ob 17. uri v zbornici enote Palček.

Prisotni člani sveta zavoda:

Jure Zadnikar – predsednik Sveta zavoda Vrtca Tržič, predstavnik staršev, Vesna Polajnar – podpredsednica sveta zavoda Vrtca Tržič, predstavnica zaposlenih Vrtca Tržič, Urška Jerman – predstavnica zaposlenih Vrtca Tržič, Marija Langus – predstavnica zaposlenih Vrtca Tržič,

Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Maja Meglič Klemenčič – predstavnica staršev, Anže Perčič – predstavnik občine ustanoviteljice, Senta Lorenčič – predstavnica staršev

Drugi prisotni: Tatjana Blaži – v. d. ravnateljice Vrtca Tržič, Andreja Šmid – pomočnica ravnateljice Vrtca Tržič, Metka Kočar – računovodkinja Vrtca Tržič, Mira Lauseger – sindikalna zaupnica Vrtca Tržič, Kristina Lindav – tajnica VIZ Vrtca Tržič, zapisnikar

Neopravičeno odsoten: Anton Kramarič – predstavnik občine ustanoviteljice

**DNEVNI RED**

## Pregled zadnjega zapisnika in realizacija sklepov zadnje seje, potrditev sklepov korespondenčnih sej (Jure Zadnikar)

## Poročilo o realizaciji Letnega delovnega načrta za šolsko leto 2016/2017 in Letni delovni načrt Vrtca Tržič za šolsko leto 2017/2018 (Tatjana Blaži)

## Cenik dodatne dejavnosti Cicibanove urice (Metka Kočar)

## Ugotovitve notranje revizije pravilnosti materialnega poslovanja v Vrtcu Tržič (Metka Kočar)

## Pravilnik o notranji organizaciji in sistemizaciji delovnih mest v Vrtcu Tržič (Metka Kočar)

## Pravilnik o računovodstvu (Metka Kočar)

## Pravilnik o izrabi delovnega časa strokovnih delavcev v oddelkih v Vrtcu Tržič in Pravilnik o izrabi delovnega časa ostalih delavcev v Vrtcu Tržič (Urška Jerman)

## Razpis za delovno mesto ravnatelja Vrtca Tržič (Jure Zadnikar)

## Pobude, predlogi, vprašanja.

**Ad 1.**

Predsednik sveta zavoda Vrtca Tržič je pozval k potrditvi dnevnega reda in po soglasni potrditvi prešel na pregled zadnjega zapisnika.

Mira Čemažar je ob pregledu zapisnika vprašala, če je v planu menjava ploščic na terasah v pritličju enote Palček, Tatjana Blaži je povedala, da se menjave zaenkrat ne načrtuje. Drugih vprašanj ni bilo.

**Sklep:** Zapisnik 4. seje Sveta zavoda Vrtca Tržič je bil sprejet.

Predsednik Sveta zavoda Vrtca Tržič je predstavil sklepe 4. in 5. korespondenčne seje:

**SKLEP:** Svet zavoda Vrtca Tržič potrjuje skrajšanje odpovednega roka ter soglaša s prekinitvijo delovnega razmerja ravnateljice mag. Nataše Durjava sporazumno z 31. 8. 2017.

**SKLEP:** Svet zavoda Vrtca Tržič potrjuje pomočnico ravnateljice Tatjano Blaži za vršilko dolžnosti ravnateljice od 1. 9. 2017 do imenovanja novega ravnatelja Vrtca Tržič oz. za največ eno leto.

**SKLEP:** Svet zavoda Vrtca Tržič sprejme sklep o razpisu za prosto delovno mesto ravnatelja.

Svet zavoda Vrtca Tržič je potrdil sklepe 4. in 5. korespondenčne seje.

**Ad 2.**

V. d. ravnateljice Tatjana Blaži je povedala, da je bilo Poročilo o realizaciji izčrpno predstavljeno že na prejšnji seji. Mira Čemažar je povedala, da je bilo poročilo dobro pripravljeno, saj strokovne delavke iz njega črpajo pri oblikovanju novega LDN-ja, podane so smernice, kaj je treba nadaljevati in kaj poglobiti, zato je kakovostno pripravljen dokument v veliko pomoč.

Tatjana Blaži je nadaljevala s predstavitvijo Letnega delovnega načrta za šolsko leto 2017/2018. Izpostavila je, da bo vrtec ohranjal obstoječe standarde, ki so bili zastavljeni s prejšnjo ravnateljico. To šolsko leto je v planu predvsem delitev dobre prakse posameznih oddelkov, začenjamo še bolj odpirati oddelke navzven, v smislu druženja otrok in izmenjave izkušenj oz. dobre prakse strokovnih delavcev. Le-to bo potekalo tudi v novi obliki – v obliki okroglih miz. Rdeča nit letnega delovnega načrta je individualizacija, torej pristop do posameznika. Specifični cilji so s področja individualizacije, distribuiranega vodenja prek Šole za ravnatelje – v smislu delitve, prevzemanja in odgovornosti vodenja. Sodelovanje s starši bo potekalo na temo določene problematike, saj imamo svetovalno službo s širokim spektrom zanj. Nadaljevali bomo s spremljanjem otrokovega napredka, izhajanjem iz otroka, večjim vključevanjem otrok v vse faze izobraževalnega procesa. Nadaljevali bomo s projekti, ki so bili zasnovani v preteklosti, da se znanja prenesejo v neposredno delo v oddelkih, kar zahteva svoj čas. Tudi vnaprej bomo delali na skrbi za zdravje strokovnega kadra, vnesli tudi neformalna srečanja. Sodelovali bomo z okoljem, tudi širše; začeli smo s povezovanjem z vrtcem v Borovljah in tovrstno povezovanje bomo spodbujali. Trudili se bomo za izboljšanje pogojev za delo, poleg tega pa razvijanje strpnosti do vseh otrok, tudi v skrbi za otroke s posebnimi potrebami, pozorneje bomo gledali na »neopazne« otroke, nadarjene otroke, na nivo ozaveščanja strokovnega dela. Spodbujali bomo pozitivne odnose v kolektivu, osredotočali se bomo na spodbujanje veščin strokovnih delavcev (npr. nastopanja, vodenja). Projekti, ki so zastavljeni, se bodo nadaljevali. Vključili smo se v projekt NIJZ, ki posega na področje prehrane. Tatjana Blaži meni, da bo to koristen projekt za celo ustanovo.

Vesna Polajnar je podprla misel, da je potrebno poglabljati projekte, ki so bili zastavljeni, jim dati čas, da se izkažejo v praksi, saj projekt nima smisla, če v praksi ni izvajanja.

Senta Lorenčič je vprašala, če bo anketa za starše postala vsakoletna praksa. Tatjana Blaži pove, da v neki obliki zagotovo bo, glede na izbrano področje. Andreja Pogačnik in Mira Čemažar povesta, da je rezultat ankete (SPIN analize) za starše, ki je bila izvedena ob koncu prejšnjega šolskega leta, prinesel množico tako pozitivnih kot negativnih pripomb, ki jih v neki meri lahko upoštevamo in nam služijo kot izhodišče za nadaljnje delo, Tatjana Blaži pa je dodala, da je veliko individualnih želja staršev, ki se jim poskuša ustreči, na sestankih pa se izmenjujejo in utemeljujejo informacije. Smiselno je, da ni vsako leto izvedena enaka anketa. Tatjana Blaži je povedala še, da bo v sledečem tednu izdan vprašalnik za starše o počitku njihovih otrok, da se lahko otrokom prilagajamo v tem delu dnevne rutine.

Drugih vprašanj ni bilo.

**SKLEP**: Svet zavoda Vrtca Tržič je sprejel Poročilo o realizaciji Letnega delovnega načrta za šolsko leto 2016/2017.

**SKLEP**: Svet zavoda Vrtca Tržič je sprejel Letni delovni načrt za šolsko leto 2017/2018.

**Ad 3.**

Metka Kočar je povedala, da se je pri izvedbi Cicibanovih uric pojavila potreba po dveh delavkah, ker gre za skupino otrok, starih od 2 do 6 let, glede na njihovo število pa se izvedba pokrije z obstoječo ceno 41 evrov, če je vpisanih najmanj 16, pri čemer se pokrije strošek plače delavk brez materialnih stroškov. Vrtec zato predlaga, da se cena dvigne z 41 na 45 evrov.

Na dan seje sveta zavoda je vpisanih 17 otrok za letošnje šolsko leto, a se pričakuje, da se bo to število lahko spremenilo. Vprašanje je, če z dvigom cene počakamo do morebitnih izpisov iz programa, ali pa se dvigne s 1. 10. 2017 in se iz te cene ponudi in financira kakšno obogatitveno dejavnost (npr. obisk gledališča). Mira Čemažar pove, da opaža, da se otroci radi udeležijo dodatnih dejavnosti, meni, da tudi starši to podpirajo. Tudi drugi člani sveta zavoda se strinjajo z ugotovitvami in s takojšnjim dvigom cene.

**SKLEP**: Svet zavoda Vrtca Tržič je potrdil spremembo cene Cicibanovih uric z 41,00 € na 45,00 €.

**Ad 4.**

Metka Kočar je povedala, da je letos notranja revizija pregledovala materialno poslovanje. Napravila je pregled poročila revizijske službe. Napake moramo odpraviti do 27.11. 2017, letni popis pa po inventuri. Ocena ugotovitev revizijske službe je priloga 1 tega zapisnika.

**Ad 5.**

Metka Kočar je povedala, da smo morali Pravilnik o notranji organizaciji in sistemizaciji delovnih mest v Vrtcu Tržič prilagoditi spremembam, ki jih določa Aneks h Kolektivni pogodbi za dejavnost vzgoje in izobraževanja v Republiki Sloveniji (Ur. l. RS 46/2017). Novi so izhodiščni plačni razredi za delovna mesta z dosedanjim plačnim razredom pod 26., spremenila sta se dva naziva delovnega mesta (tajnik VIZ VI in knjigovodja V). Poleg teh sprememb izkoriščamo priložnosti za izbris navedbe oddelka v Snakovem, prav tako pa števila delavcev na posameznih delovnih mestih (11. člen pravilnika), saj le-to glede na število vpisanih otrok vsako leto potrjuje občna ustanoviteljica, kakor že določa 12. člen pravilnika.

Vprašanj ni bilo.

**SKLEP**: Svet zavoda Vrtca Tržič je sprejel Pravilnik o notranji organizaciji in sistemizaciji delovnih mest v Vrtcu Tržič.

**Ad 6.**

Metka Kočar je povedala, da smo skladno z ugotovitvami revizije spremenili Pravilnik o računovodstvu, kot je bilo predloženo v gradivu, priloga 2 tega zapisnika pa je pravilnik s popravljeno zakonsko podlago.

**SKLEP**: Svet zavoda Vrtca Tržič je sprejel Pravilnik o računovodstvu.

**Ad 7.**

Urška Jerman je povedala, da smo nova pravilnika o izrabi delovnega časa pripravili zaradi sestanka z ustanoviteljem glede nadomeščanja bolniških odsotnosti. Pridobili smo dodatnega delavca zaradi te problematike in pogoj za pridobitev je bil, da se bolniške odsotnosti kontrolira z delovno skupino za ta namen. V zadnjem letu se je tudi s prakso pokazalo, da so potrebne še nekatere spremembe pravilnikov. Dodana je 4. točka glede bolniškega staleža, glede strokovnega dela smo dodali, da strokovni delavec lahko preseže 5 ur strokovnega dela, ki jih lahko prenese v novo šolsko leto, Tudi nekaj drugih strokovnih ur se je prilagodilo planom za nadaljnje delo. Delavci se z izjavo ne odrečejo več pravici do zmanjšanega vzgojnega dela, ker imamo zaposleno omenjeno osebo za nadomeščanje bolniških odsotnosti tudi za zagotavljanje sočasnosti v oddelkih s kadrom z zmanjšanim vzgojnim delom.

Pojavila se je tudi zloraba ključka za registracijo delovnega časa (delavec se ni registriral sam), zato je bilo dodano določilo o uporabi ključka – ID obeska za registracijo delovnega časa. Pravilnika so pregledale tako strokovne delavke kot ravnateljica in pomočnica ravnateljice. Kot priloga pravilnika se bosta za vsako šolsko leto glede na plan strokovnega dela in koledar dodajali razpredelnici, da ne bo potrebno pripravljati sprememb pravilnika. Nevenka Cotelj predlaga, da se tudi to dodajanje razpredelnic opredeli v pravilniku, kar bo Urška Jerman uredila.

**SKLEP**: Svet zavoda Vrtca Tržič je sprejel Pravilnik o izrabi delovnega časa strokovnih delavcev v oddelkih v Vrtcu Tržič.

**SKLEP**: Svet zavoda Vrtca Tržič je sprejel Pravilnik o izrabi delovnega časa ostalih delavcev v Vrtcu Tržič.

**Ad 8.**

Predsednik sveta zavoda je povedal, da razpis za prosto delovno mesto ravnatelja še ni pripravljen, v gradivu je bil poslan osnutek kot izhodišče, na sami seji pa je bil članom sveta zavoda razdeljen že popravljen osnutek. Povedal je, da za administrativne zadeve v razpisnem postopku potrebujemo komisijo za izvedbo predhodnega postopka, ki bo pregledala vloge kandidatov in druga posamezna administrativna opravila. Člani komisije bodo Nevenka Cotelj kot predstavnica občine, Senta Lorenčič kot predstavnica staršev in Vesna Polajnar kot predstavnica zaposlenih v vrtcu.

Diskusija se je razvila o izvedbi celega postopka imenovanja ravnatelja, v pojasnilo je priloga 3 – okrožnica ministrstva za izobraževanje, znanost in šport.

Sindikalna zaupnica Mira Lauseger pove, da je bilo preteklo delo dobro in strokovno, sodelovanje znotraj vrtca in navzven je bilo na visoki ravni. Strokovni delavci pa so res pogrešali čas, da se znanja »usedejo«. Dodala je tudi, da je s strani strokovnih delavcev s pogovori dobila občutek razočaranja kot odziv na pismo mag. Nataše Durjava, objavljeno v Šolskih razgledih. Razočaranje temelji na očitku v smislu, da se strokovni kader pri svojem delu ni dovolj trudil, da strokovni nazivi niso bili utemeljeno pridobljeni. Zagotavlja pa, da bodo delali strokovno še naprej, kljub očitkom. Jure Zadnikar predlaga, da nastane članek s strani strokovnih delavcev vrtca, ne kot odgovor, temveč kot dokaz dobrega dela vrtca.

Razpis za prosto delovno mesto ravnatelja bomo v celoti objavili na spletni strani vrtca, prek Zavoda za zaposlovanje RS pa bomo določili še objavo na zaposlitvenih portalih, internetnih straneh. V glasilo Tržičan, v Gorenjski glas in Šolske razglede bomo objavili obvestilo o razpisu, ki bo interesente napotilo na spletno stran vrtca.

Osnutek besedila razpisa, obravnavan na seji, je priloga 4 tega zapisnika.

**Ad 9.**

* Mira Čemažar je vprašala Urško Jerman glede stroškov obratovanja oddelkov v enoti Lom, kako se je to dogovorilo za naprej. Urška Jerman je pojasnila, da ostajamo na enakih stroških z oddelkom več – kot sta se dogovorila v. d. ravnateljice Tatjana Blaži in ravnatelj OŠ Tržič Stane Grum. Tudi ustanovitelj nam je pri stopil v podporo v tej situaciji.
* Tatjana Blaži pove še, da bo 28.9.2017 sestanek sveta staršev, kjer bo potrjen predlog za člana komisije za sprejem otrok s strani staršev, da bomo lahko podali predlog za imenovanje komisije s strani občine ustanoviteljice.
* Tatjana Blaži je prisotne povabila na prireditev »Palček ima novo kapo«, ki bo 26. 9. 2017 ob 18.30 pred enoto Palček. Dodala je, da je obnova strehe neprecenljiva pridobitev, povečani nadstreški nad terasami so zelo dobrodošla novost.

Zaključili smo ob 18.30.

Naslednja seja Sveta zavoda Vrtca Tržič bo predvidoma v decembru.

Zapisnikar: Predsednik Sveta zavoda Vrtca Tržič

Kristina Lindav Jure Zadnikar

V. d. ravnateljice Vrtca Tržič . Tatjana Blaži